ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκου Κοινοβουλιου και του Συμβουλιου σχετικά με τις απαιτήσεις ενεργειακής απόδοσης για τα στραγγαλιστικά πηνία που προορίζονται για τους λαμπτήρες φθορισμού

1. Ιστορικό

- Η πρόταση διαβιβάζεται στο ΕΚ και στο Συμβούλιο (COM(1999) 296 τελικό - 1999/0127 COD) : 17.06.1999

- Εκδίδεται η γνώμη της Οικονομικής και Κοινωνικής Επιτροπής: 20.10.1999

- Εκδίδεται η γνώμη του Ευρωπαϊκού Κοινοβουλίου σε πρώτη ανάγνωση: 20.01.2000

- Διαβιβάζεται η τροποποιημένη πρόταση: 04.04.2000

- Καθορίζεται η κοινή θέση: 30.05.2000

2. Στόχος της πρότασης της Επιτροπής

Σκοπός της παρούσας πρότασης είναι να καθορίσει ελάχιστα πρότυπα ενεργειακής απόδοσης για τα στραγγαλιστικά πηνία που πωλούνται στην Ευρωπαϊκή Ένωση. Η έγκρισή της θα συμβάλει καθοριστικά στη βελτίωση της ενεργειακής απόδοσης του ηλεκτρισμού που προορίζεται για τον τελικό καταναλωτή και στη μείωση, επομένως, των εκπομπών CO2. Οι λαμπτήρες φθορισμού αντιπροσωπεύουν το ένα τρίτο της κατανάλωσης ηλεκτρικής ενέργειας στον τριτογενή τομέα και τα στραγγαλιστικά πηνία παρέχουν τις μεγαλύτερες δυνατότητες εξοικονόμησης ενέργειας. Με την παρούσα πρόταση, επίσης, εκπληρούται η υοχρέωση που ανέλαβε η Επιτροπή να προτείνει πρότυπα κοινοτικής εμβέλειας για την απόδοση των στραγγαλιστικών πηνίων ώστε να αποφευχθεί η καθιέρωση από τα κράτη μέλη αναλόγων προτύπων για τον εξοπλισμό που πωλείται στις χώρες τους, με κίνδυνο τη δημιουργία φραγμών στις συναλλαγές. Οι επιπτώσεις της πρότασης στην αντίστοιχη βιομηχανία είναι περιορισμένες, ενώ από την ανάλυση της σχέσης κόστους/οφέλους προκύπτει ότι η επίπτωση στο σύνολο της κοινωνίας θα είναι θετική δεδομένου ότι θα επιτευχθεί σημαντική μείωση των εκπομπών CO2 με μικρό κόστος ενώ η εξοικονόμηση ενέργειας εκ μέρους των καταναλωτών θα είναι ουσιαστική.

3. Σχόλια σχετικά με την κοινή θέση

3.1. Η κοινή θέση είναι παρόμοια με την αρχική πρόταση της Επιτροπής. Η μόνη ουσιαστική τροποποίηση αφορά τη διαγραφή της «θέσης σε λειτουργία » που προβλέπεται από το άρθρο 2. Η έκφραση αυτή όμως αντικαθίσταται, στο σύνολο της οδηγίας, από το νέο ορισμό των στραγγαλιστικών πηνίων «ως μεμονωμένα μέρη ή ενσωματωμένα σε φωτιστικές διατάξεις », το οποίο ισοδυναμεί στην πράξη με τον ορισμό της «θέσης σε λειτουργία ». Όσον αφορά την τρίτη φάση, η κοινή θέση αναφέρει ότι η Επιτροπή θα αξιολογήσει τα αποτελέσματα που επετεύχθησαν κατά την πρώτη και τη δεύτερη φάση και, εφόσον είναι αναγκαίο, θα καθορίσει τρίτο στάδιο το οποίο θα βασίζεται, σε κάθε περίπτωση, στα επίπεδα απόδοσης που θα δικαιολογούνται από οικονομικής και τεχνικής απόψεως κατά την χρονική εκείνη περίοδο. Εννοείται ότι το τρίτο αυτό στάδιο θα είναι δυνατόν να συνίσταται σε τροποποίηση (εισαγωγή αυστηρότερων προτύπων) της παρούσας πρότασης, σε αποδεκτή εκούσια συμφωνία που θα επιτευχθεί με τη βιομηχανία ή σε οδηγία - πλαίσιο που θα συνδυάζεται με εξουσιοδότηση για τυποποίηση.

3.2. Τροπολογίες του Κοινοβουλίου σε πρώτη ανάγνωση :

- Έγιναν δεκτές από την Επιτροπή και ενσωματώθηκαν στην κοινή θέση:

- οι τροπολογίες : 2 (εν μέρει), 3 (εν μέρει), 4, 5, 6, 10, 12 (εν μέρει), 14, 15, 16 και 18

- η τροπολογία 1 κατ' ουσίαν άλλα όχι υπό την προτεινόμενη μορφή

- Ενσωματώθηκαν στην τροποποιημένη πρόταση αλλά δεν περιελήφθησαν στην κοινή θέση οι τροπολογίες : 2 (στο σύνολό της), 3 (στο σύνολό της), 7, 8, 9, 11, 12 (στο σύνολό τους)

3.3. Άλλες διατάξεις που εισήγαγε το Συμβούλιο και θέση της Επιτροπής επ' αυτών

- Η κοινή θέση παρέχει στους κατασκευαστές σαφέστερο μήνυμα όσον αφορά την ύπαρξη τρίτης φάσης, ενσωματώνοντας στο άρθρο 9 την ακόλουθη πρόταση: « Με απώτερο στόχο της να επιτύχει ένα τρίτο στάδιο βελτίωσης της ενεργειακής απόδοσης, η Επιτροπή στη συνέχεια, έπειτα από διαβουλεύσεις με τα ενδιαφερόμενα μέρη, υποβάλλει προτάσεις, εφόσον ενδείκνυται, σχετικά με περαιτέρω βελτιώσεις της ενεργειακής απόδοσης των στραγγαλιστικών πηνίωνν ». Η Επιτροπή αποδέχεται την ανωτέρω διάταξη.

4. Συμπεράσματα και γενικές παρατηρήσεις

- Η κοινή θέση συμφωνεί, σε γενικές γραμμές, με την τροποποιημένη πρόταση της Επιτροπής. Σχετικά με το πέρασμα στην τρίτη φάση υπάρχει συμφωνία όσον αφορά την ανάγκη να εξεταστούν όλα τα δυνατά μέτρα προκειμένου να τεθεί σε εφαρμογή το βέλτιστο, κατά την χρονική εκείνη περίοδο, επίπεδο απόδοσης. Εξακολουθούν να υφίστανται ορισμένες διαφορές σε σχέση με τον ορισμό του άρθρου 2 και με το γεγονός ότι η κοινή θέση αναφέρεται στην οδηγία 93/465/EΚ του Συμβουλίου, κάθε φορά που αυτό είναι δυνατόν. Ωστόσο, μπορεί να συναχθεί το συμπέρασμα ότι η Επιτροπή υποστηρίζει εξ'ολοκλήρου την κοινή θέση.